text: Først tog til Sønderborg i næste uge
  30 oktober 2013 kl. 17.00
  Først en gang i næste uge kommer der igen tog til og fra Sønderborg. Det vurderer Banedanmark onsdag eftermiddag.
  - Der ligger omkring 25 store træer og står to tog på strækningen mellem Tinglev og Sønderborg, hvor der også er store skader på kørestrømmen. Det er nu muligt at få arbejdskøretøjerne frem til strækningen, som først kan forventes genåbnet i løbet af næste uge, siger Søren Boysen, teknisk direktør i Banedanmark.
  Banedanmark har først onsdag fået arbejdskøretøjerne frem til strækningen.
  - Hver gang vi bliver færdige et sted, giver det os mulighed for at sætte mandskabet ind et af de steder, hvor vi ikke er helt færdige, siger Søren Boysen.
  Også mellem Tinglev og den tyske grænse er de sidste træer ved at være fjernet - strækningen er klar til dieseltog onsdag aften og fuldt køreklar til eltog torsdag morgen.
  